
Republika Hrvatska
Trgovački sud u Splitu
Split, Sukoišanska 6


Poslovni broj: 4. St-476/2018-10

R E P U B L I K A   H R V A T S K A
R J E Š E N J E

Trgovački sud u Splitu, po stečajnom sucu tog suda Katarini Mikulić, odlučujući o prijedlogu predlagatelja FINANCIJSKE AGENCIJE, Regionalni centar Split, Podružnica Split, Mažuranićevo šetalište 24 b, OIB: 85821130368 za otvaranje stečajnog postupka nad dužnikom HRVATSKI SAVEZ TAJLANDSKOG BOKSA, Spinčićeva 2 b, Split, OIB: 98528151521, 12. listopada 2018.


r i j e š i o   j e

I. Pozivaju se Stipan Jurišić, Vinogradska 78, Split, OIB: 35591920309 i Nikola Gilanj, Ul. Mišulinovac 81, Veliko Trojstvo, OIB:37858166305 (dalje: obveznici plaćanja predujma), kao osobe ovlaštene za zastupanje dužnika po zakonu, da u roku od 8 dana solidarno plate predujam za namirenje troškova stečajnog postupka u iznosu od 1.000,00 kn, u Fond za namirenje troškova stečajnog postupka, i to na račun Trgovačkog suda u Splitu broj: HR1623900011300000664, otvorenog kod Hrvatske poštanske banke d.d. Zagreb, model HR 00, uz naznaku svrhe uplate (predujam za Fond za namirenje troškova stečajnog postupka) i poziv na broj odobrenja 476-2018.

II. Ako obveznici plaćanja predujma ne plate predujam iz točke I. ovog rješenja u ostavljenom roku i o tome bez odgađanja ne obavijeste sud, radi naplate tog predujma određuje se ovrha na novčanim sredstvima obveznika plaćanja predujma te se nalaže Financijskoj agenciji da provede ovrhu pljenidbom i prijenosom sredstava na svim njihovim računima i oročenim novčanim sredstvima kod svih banaka kod kojih imaju račune. 

III. Nalaže se Financijskoj agenciji izdati nalog bankama kod kojih obveznici plaćanja predujma vode svoje račune ili imaju oročena novčana sredstva da provede ovo rješenje u visini potrebnoj za izvršenje i da novčani iznos cjelokupnog iznosa predujma prenese na račun Trgovačkog suda u Splitu broj: HR1623900011300000664, otvorenog kod Hrvatske poštanske banke d. d. Zagreb, model HR 00, uz poziv na broj odobrenja 476-2018.

IV. Ako Financijska agencija u roku od godine dana od primitka ovog rješenja ne provede ovrhu na novčanim sredstvima i oročenim novčanim sredstvima obveznika u skladu s odredbama zakona koji uređuje provedbu ovrhe na novčanim sredstvima u cjelokupnom iznosu predujma, dostavit će osnovu za plaćanje nadležnoj ispostavi Područnog ureda Porezne uprave prema prebivalištu odnosno sjedištu obveznika radi prisilne naplate predujma prema propisima o prisilnoj naplati poreza. Ako obveznik plaćanja predujma nema prebivalište, odnosno sjedište na području Republike Hrvatske, Financijska agencija će dostaviti osnovu za plaćanje ispostavi Područnog ureda Porezne uprave prema sjedištu suda koji je donio predmetnu osnovu za plaćanje. 

Obrazloženje

Predlagatelj Financijska agencija, Regionalni centar Split, je prijedlogom zaprimljenim na Trgovačkom sudu u Splitu, dana 2. srpnja 2018. predložio otvaranje stečajnog postupka nad dužnikom HRVATSKI SAVEZ TAJLANDSKOG BOKSA, Spinčićeva 2 b, Split, OIB: 98528151521.

U prijedlogu se u bitnome navodi da dužnik na dan 26. lipnja 2018. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 121.937,66 kuna, te da prema podacima HZMO ima dva zaposlena, kao i da predlagatelj ne raspolaže drugim podacima o imovini dužnika. 

Rješenjem ovog suda poslovni broj 4.St-476/2018 od 12. listopada 2018. pokrenut je prethodni postupak radi utvrđivanja pretpostavki za otvaranje stečajnog postupka nad dužnikom. 

Odredbom članka 114. stavak 1. SZ propisano je da je podnositelj prijedloga za otvaranje stečajnog postupka dužan platiti iznos predujma od 1.000,00 kn u Fond za namirenje troškova stečajnog postupka te po nalogu suda u roku od osam dana dodatni iznos predujma koji ne može biti viši od 20.000,00 kn, ako Zakonom nije drugačije određeno.
 
Nadalje, odredbom članka 113. stavak 1. SZ propisano je da ako osobe iz članka 110. stavak 2. tog Zakona ne podnesu prijedlog za otvaranje stečajnog postupka u propisanom roku, sud će im po službenoj dužnosti u slučajevima iz članka 114. stavak 3. Zakona naložiti plaćanje predujma za namirenje troškova stečajnog postupka u roku od osam dana.

Prema članak 110. stavak 2. SZ prijedlog za otvaranje stečajnog postupka dužni su bez odgode, a najkasnije 21 dan od dana nastanka stečajnoga razloga podnijeti osoba ovlaštena za zastupanje dužnika po zakonu, član upravnoga odbora dioničkoga društva, likvidator, član nadzornoga odbora dužnika, ako nema osoba ovlaštenih za zastupanje dužnika po zakonu, ako joj je moglo biti poznato postojanje stečajnog razloga i nepostojanje osoba ovlaštenih za zastupanje po zakonu te član društva s ograničenom odgovornošću ako dužnik nema nadzorni odbor, a nema osoba ovlaštenih za zastupanje dužnika po zakonu, ako joj je moglo biti poznato postojanje stečajnog razloga i nepostojanje osoba ovlaštenih za zastupanje po zakonu.

Kako iz utvrđenih činjenica u ovom predmetu proizlazi da Stipan Jurišić i Nikola Gilanj, kao osobe ovlaštene za zastupanje dužnika po zakonu (a što je razvidno iz izvatka iz sudskog registra za dužnika), nisu u roku iz članka 110. stavak 2. SZ podnio prijedlog za otvaranje stečajnog postupka, posljedično čemu je zahtjev za provedbu skraćenog stečajnog postupka, po službenoj dužnosti, podnijela Financijska agencija koja je, kao i vjerovnik Republika Hrvatska, na temelju članka 114. stavak 3. SZ oslobođena plaćanja predujma, to je stoga ovaj sud pozvao Stipana Jurišića i Nikolu Gilanja, kao osobe ovlaštene za zastupanje dužnika po zakonu, na plaćanje iznosa predujma od 1.000,00 kn u korist Fonda za namirenje troškova stečajnog postupka uz upozorenje da će se, u slučaju da zatraženi predujam ne bude plaćen u ostavljenom roku, naplata izvršiti prisilnim putem po pravilima o naplati novčane kazne u parničnom postupku, a sve sukladno odredbama članak 113. stavak 1. i 3. SZ.

Slijedom navedenog, a na temelju odredbi članka 112., 113. i 114. SZ-a te članka 10. Zakona o parničnom postupku („Narodne novine“ broj 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11 i 25/13), odlučeno je kao u izreci ovog rješenja. 

U Splitu, 12. listopada 2018.

Sudac 


Katarina Mikulić,v.r.
za točnost otpravka-ovlašteni službenik
Ivana Hajder  

Pouka o pravnom lijeku:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od osam dana od dostave ovog rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. 

